VENDIM
Nr. 9, datë 1.3.2023

PËR DISA NDRYSHIME NË RREGULLOREN
“PËR KREDINË KONSUMATORE DHE KREDINË HIPOTEKARE” 

Në bazë dhe për zbatim të nenit 12, shkronja “a”, dhe të nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, të ndryshuar; të neneve 44 dhe 45 të ligjit nr. 9902, datë 17.4.2008, “Për mbrojtjen e konsumatorëve”, të ndryshuar; si dhe nenit 124, të ligjit nr. 9662, datë 18.12.2006, “Për bankat në Republikën e Shqipërisë”, të ndryshuar; me propozimin e Departamentit të Mbikëqyrjes, Këshilli Mbikëqyrës i Bankës së Shqipërisë, 

VENDOSI:

1. Në rregulloren “Për kredinë konsumatore dhe kredinë hipotekare”, miratuar me vendimin e Këshillit Mbikëqyrës nr. 48, datë 1.7.2015, të ndryshuar, të bëhen ndryshimet e mëposhtme:
a) Në nenin 14, pika 4, togfjalëshi “në 12 grupe”, zëvendësohet me togfjalëshin “në 16 grupe”; 
b) Në nenin 15 bëhen ndryshimet e mëposhtme:
i) në pikën 1, togfjalëshi “3 intervale”, zëvendësohet me togfjalëshin “4 intervale”; 
ii) në pikën 3, shkronja “a”, ndryshon sipas përmbajtjes së mëposhtme:
 “a) Për kreditë në lek:
i. deri në 200.000 lekë; 
ii. 200.001–600.000 lekë;
iii. 600.001–2.000.000 lekë ;
iv. 2.000.001–10.000.000 lekë.”. 
iii. në pikën 4, përmbajtja e tabelës ndryshon sipas përmbajtjes së mëposhtme: 

	
	
	Intervalet e shumave të disbursuara

	Produktet e kredive konsumatore
	Deri në 200.000 lekë (ose në monedhë të huaj)
	200.001–600.000 lekë (ose në monedhë të huaj)
	600.001–2.000.000 lekë (ose në monedhë të huaj)
	2.000.001– 10.000.000 lekë (ose në monedhë të huaj)

	Kredi me këste
	
	
	
	

	Kredi kufi (overdraft)
	
	
	
	

	Kartë krediti
	
	
	
	

	Qira financiare
	
	
	
	



iv) pas pikës 4, shtohet pika 5 me përmbajtjen e mëposhtme: 
“5. Përjashtimisht nga sa parashikohet në pikën 4 të këtij neni, në rast se numri i të dhënave të raportuara gjatë gjashtëmujorit, për secilin nga kombinimet e produkteve dhe intervaleve të mësipërme (për secilën qelizë të tabelës së mësipërme) është më i vogël se 1.000 (një mijë), Banka e Shqipërisë nuk do të publikojë NEI-n maksimal, por vetëm mesataren e thjeshtë të normës efektive të interesit sipas nenit 14, pika 3 të kësaj rregulloreje (NEI mesatar), për qëllime informuese.”;
c) Në nenin 18, pas pikës 1 shtohet pika 2 me përmbajtjen e mëposhtme:
“Bankat, vetëm për kategorinë e kredisë konsumatore me këste, në lek dhe për intervalin 0–200.000 lekë, në gjashtëmujorin e dytë të vitit 2023, zbatojnë NEI-n maksimal të publikuar nga Banka e Shqipërisë për gjashtëmujorin e parë të vitit 2023.”. 
2. Ngarkohet Departamenti i Mbikëqyrjes për ndjekjen e zbatimit të këtij vendimi.
3. Ngarkohen Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare.

